
Üzleti folyamatok erőforrás ütemezésének támogatása ágens alapú technológiával

Az üzleti folyamatok elemzése stratégiai fontosságú lehet az optimális végrehajtás érdekében. Jelen tanulmányban egy olyan megoldás kerül bemutatásra, amely üzleti folyamatok ágens alapú szimulációs vizsgálatát teszi lehetővé. A kidolgozott módszer célja egy olyan végrehajtási stratégia megadása, amely a vizsgált folyamat megbízhatóbb és hatékonyabb lefutását eredményezi. A módszer végrehajtása során egy speciális adattárházban kerülnek tárolásra az üzleti folyamatokat leíró folyamatmodellek és a hozzájuk tartozó erőforrások definíciói. Egy log adatbázis is rendelkezésre áll, amely a folyamatok végrehajtására vonatkozó historikus adatokat, azaz a valós lefutásokhoz tartozó ismérveket rögzíti. A logban tárolt információk elemzéséhez, valamint a logban tárolt adatok és a folyamatmodellek összehasonlításához algoritmusokat fejlesztettünk ki, amelyek az erőforrások kiosztására vonatkozó hasznos információkat szolgáltatnak. A módszerhez tartozóan kidolgoztunk egy olyan ágens szimulációs eljárást is, amelynek felhasználásával a folyamatok erőforrás szükségletének optimális ütemezése megadható. Ily módon a korábbi tapasztalatok felhasználásával egy üzleti folyamat megoldása egyre jobbá és hatékonyabbá tehető, elkerülhetőek a túlvállalások és ezáltal a határidőn túli teljesítések, mérlegelhetőek és hatékonyan kezelhetőek a nem kívánt események, mint például egy erőforrás váratlan meghibásodása.



